FI Euroopan unionin virallinen lehti C 205/10

Julkisen palvelun velvoite

(2007/C 205/06)

Suomen valtio (liikenne- ja viestintäministeriö) on päättänyt muuttaa säännöllistä lentoliikennettä koskevia julkisen palvelun velvoitteita, jotka se on asettanut yhteisön lentoliikenteen harjoittajien pääsystä yhteisön sisäisen lentoliikenteen reiteille (1)23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti. Kyseisen julkisen palvelun velvoite on julkaistu 20. kesäkuuta 2006 Euroopan unionin virallisessa lehdessä C 144.

Muutettu julkisen palvelun velvoite tulee voimaan, kun se on julkaistu Euroopan unionin virallisessa lehdessä. Velvoite koskee ajalla 1. lokakuuta 2007 — 30. syyskuuta 2010 harjoitettavaa aikataulun-mukaista liikennöintiä Helsingistä Varkauteen.

Helsinki-Varkaus -reittiä koskevat julkisen palvelun velvoitteen vaatimukset ovat seuraavat:

Lentoyhteyksien vähimmäismäärä

Yhteyksien vähimmäismäärän Helsingin ja Varkauden välillä on oltava suuntaansa kolme lentoa arkipäivisin maanantaista perjantaihin lukuun ottamatta arkipyhiä ja yleisiä vapaapäiviä. Velvoite ei ole voimassa heinäkuussa.

Aikataulua voidaan muuttaa kesälomakautena sekä jouluun ja muihin juhlapyhiin liittyvinä lomakausina kysynnän mukaan.

Paikkamäärä

Lentokoneen paikkamäärän tulee täyttää matkustajakysynnän tarpeet. Lennon kuukauden keskimääräinen täyttöaste ei saa ylittää 80 %.

Matkustajakohtaisen matkatavara- ja rahtikapasiteetin on täyteen lastatussa lentokoneessa ja normaaleissa sääolosuhteissa oltava 8 kg käsimatkatavaraa ja vähintään 20 kg ruumaan kuormattavaa matkatavaraa.

Lippujen hinnat ja lipunmyynti

Yhdensuuntainen Varkauden ja Helsingin välinen lippu saa maksaa kaikkine veroineen ja maksuineen enintään 190 EUR. Halvempia lipputyyppejä on oltava tarjolla vähintään 40 % lippumäärästä.

Liikenteenharjoittajan on sovittava julkisen palvelun velvoitteen reittiä koskevasta interline-järjestelystä vähintään yhden sellaisen liikenteenharjoittajan kanssa, joka hoitaa lentoliikennettä Helsinki-Vantaan lentoasemalta. Interline-sopimuksessa on oltava samat tai vastaavat ehdot, ja reitin lennoista perittäviin hintoihin on sovellettava kansainvälisten määräysten mukaista määräsuhdejärjestelmää. Liikenteenharjoittajan on tehtävä interline-sopimus kaikkien sitä haluavien, Helsinki-Vantaan lentoasemalta liikennöivien lentoliikenteen harjoittajien kanssa samoin tai vastaavin ehdoin. Liikenne- ja viestintäministeriöllä on oikeus saada valvontaa varten liikenteen harjoittajalta tarpeelliset interline-sopimuksia ja niiden ehtoja koskevat tiedot.

Lentoliikenteen harjoittajalla tulee olla käytössään kansainvälinen Suomessa voimassa oleva paikanvaraus- ja lipunkirjoitusjärjestelmä sekä IATA-interline -sopimus mukaan lukien jatkoyhteyden läpihinnoittelu ja matkatavaroiden jatkoselvitys. Tiedot lippujen hinnoista ja liikenteen aikataulusta on oltava kansainvälisessä paikanvaraus- ja lipunkirjoitusjärjestelmässä.

Lentoliikenteen harjoittajalla tulee olla ainakin yhden Helsinki-Vantaan lentoasemalta ulkomaan kohteisiin lentävän yhtiön kanssa jatkoyhteyksien läpihinnoittelua koskeva yhteistyösopimus.

Lentojen myynnissä on käytettävä vähintään yhtä tietokonepohjaista paikanvarausjärjestelmää.

Palvelun jatkuvuus

Liikenteen harjoittaminen kyseisellä reitillä edellä mainittuja julkisen palvelun velvoitteita noudattamatta voi johtaa hallinnollisiin tai oikeudellisiin seuraamuksiin.

Lentoliikenteen harjoittajien, jotka aikovat lopettaa säännöllisten lentoliikennepalvelujen tarjoamisen tällä reitillä, on ilmoitettava tästä Suomen ilmailuviranomaiselle viimeistään kuusi kuukautta ennen lentoliikenteen lopettamista.

Toimintarajoitteisten henkilöiden mahdollisuudet käyttää palvelua

Lentoliikenteen harjoittajan on varmistettava, että toimintarajoitteisten henkilöiden tarpeet otetaan riittävässä määrin huomioon.

(1) EYVL L 240, 24.9.1992, s. 8.